### Resumé

Sagen omhandler finansiering af tårnet og det poetiske hegn ved [adresse], idet de ikke kunne indeholdes i det oprindelige anlægsbudget.

### Sagsfremstilling

Det er i forbindelse med beslutningen om opførelse af daginstitutionen Rosborg Børnehus i Ny Hans Nilsson fremgået, at der ved institutionen opføres et udsigtstårn og et "poetisk hegn". Tårnet vil være åbent for offentligheden og bidrage til den samlede udvikling af den nye bydel, som et attraktivt sted at leve og opleve. Det poetiske hegn er en nytænkning af den traditionelle afgrænsning af daginstitutionens legeplads, så det indgår mere som en integreret del af børnenes leg og samtidig giver området et mere interessant udtryk.

I overensstemmelse med tidsplanen for Rosborg Børnehus blev der i efteråret 2024 gennemført et udbud af byggeriet. Her viste det sig ved licitationen i oktober, at udgiften til tårnet og hegnet ikke kunne indeholdes inden for den afsatte budgetramme. Forinden var gennemført en grundig bearbejdning af projektet med henblik på at nedbringe udgifterne, der i de første beregninger lå 9,9 mio. kr. over anlægsrammen. Blandt andet blev arealer fra overetagen flyttet til stueplan og pælefunderingen blev udbudt i selvstændig entreprise for at reducere risikoen for hovedentreprenøren. Arealer er generelt optimeret (f.eks. er soverum udgået, flere rum er klemt lidt i størrelse osv.) udearealerne er også optimeret (f.eks. ved at reducere i beplantning).

Trods disse tiltag er licitationsresultatet op mod 2,6 mio. kr. over budgettet når tårnet og det poetiske hegn medtages. For at holde tidsplanen og låse økonomien blev der indgået aftale på selve institutionsbyggeriet og lavet aftale om at låse priserne på hhv. tårnet og hegnet, således at disse kunne indgås med en senere deadline. For tårnet gælder det at udgiften udgør 1,4 mio. kr. med en deadline 1. marts 2025 og for hegnet er udgiften 1,2 mio. kr. med deadline 1. juni 2025.

Byggeriet er i gang og forløber tilfredsstillende. Kommunale Ejendomme vurderer på den baggrund, at vi kan reducere det afsatte beløb til uforudsete udgifter med 800.000 kr. Forvaltningen foreslår, at dette beløb indgår i finansieringen af tårn og hegn, således at der henstår 1 mio. kr. til tårnet og 800.000 til hegnet.

I forbindelse med stillingtagen til licitationsresultatet i efteråret blev spørgsmålet drøftet udenfor dagsordenen på et Økonomiudvalgsmøde. Her blev nævnt en løsning, hvor Økonomiudvalget finansierede merudgiften til tårnet, mens Børne- og Familieudvalget selv finansierede det poetiske hegn. I forlængelse af dette kan forvaltningen konkret pege på en mulig løsning, hvor Børne- og Familieudvalgets pulje til daginstitutionspladser finansierer 800.000 kr. til hegnet, mens Økonomiudvalget anmodes om at anvise finansiering på 1.000.000 kr. til tårnet.

Udover tillægsbevillingen på 1,8 mio. kr. søges den resterende anlægsbevilling på 32,273 mio. kr.

### Økonomi

![](data:image/png;base64...)

### Opsummering af de bevillingsmæssige konsekvenser

Sagen medfører, at der søges om anlægsbevilling på 34,073 mio. kr. hvoraf 32,373 mio. kr er en del af det allerede afsatte rådighedsbeløb. Herudover søges om tillægsbevilling og rådighedsbeløb på 1,8 mio. kr. i 2025 til udsigtstårn og et poetisk hegn. Tillægsbevillingen finansieres med 800.000 kr. fra puljen til nye daginstitutioner, og Økonomiudvalget anmodes om at anvise finansiering på 1.000.000 kr.

### Høring

Centralt budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger

### Sagens videre forløb

Sagen behandles i Økonomiudvalget og Byrådet.

### Historik

#### Børne- og ungedirektøren indstiller, den 23. januar 2025, punkt 6:

at de bevillingsmæssige konsekvenser godkendes, jf. bevillingsskemaet under afsnittet økonomi.

#### Beslutning fra Børne- og Familieudvalget, den 23. januar 2025, punkt 6:

Anbefalet.

Josefine Andersen var fraværende.

#### Beslutning fra Økonomiudvalget, den 17. februar 2025, punkt 38:

Anbefales.

Jakob Lauritsen stemmer imod med følgende bemærkning: ” Dansk Folkeparti ønsker at prioritere Arne Lund, der blev påvirket af negativt af besparelser under byggeriet, før der bevilges ekstra midler til Rosborg Børnehus "tårnet".”

### Beslutning

Godkendt.

Jakob Lauritsen stemte imod med følgende begrundelse: ”Dansk Folkeparti ønsker at prioritere Alvin Svendsen, der blev påvirket negativt af besparelser under byggeriet, før der bevilges ekstra midler til Rosborg Børnehus ”tårnet”.”

Fraværende: Dan Dam. I stedet mødte George Søndergaard.